《朱中孚秋官竹园书屋歌》
明代·李东阳

桂阳县南多竹园，朱家种竹秀且蕃。根如蟠龙叶翥凤，上蔽倒且回清暾。

南池水清绿于染，影带晴江春冉冉。中林断处忽青山，门外笔峰秋数点。

竹园老翁长爱诗，读书教子鬓成丝。台骖郡驾日相逐，涧雨岩风无改时。

柏台成臣霜雪姿，南历岭海西豳岐。十年襟袍画图见，万里平安书札知。

秋曹郎官清比竹，身著青袍佩苍玉。竹林在园书在屋，如此传家殊不俗。

君家未贫贫亦足，有园可居书可读。我家湖南子乡曲，无竹无居但空谷。

归当坐子青石床，净洗胸中尘万斛。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。